**aşa am păcălit moartea**

*Teodor Dume*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în tot ceea ce am scris nu ştiu dacă

am scris cartea cărţilor

ştiu doar că

am scris adevărata poezie a lumii

o lume fără pretenţii cu doar

câteva provizii

pentru atunci când moartea

mă va privi pe geam

în lumea aceasta

greu de definit

dimineaţa

la amiază şi seara

fără ca cineva să se aşeze

la masă cu mine

mă hrănesc cu aceleaşi cuvinte

cu firimiturile căzute

îmi hrănesc singurătăţile

timp în care

ai mei

mă privesc îmbătrâniţi din

fotografia uitată sub pioneza

prinsă pe grindă

nu

n-am scris cartea cărţilor dar

seară de seară

când Dumnezeu întoarce capul

crezând că voi termina

ultima carte

de morală

a lumii din mine

scriu pe timp cu sânge de înger

aşa îmi păcălesc moartea

stau pieziş şi împletesc şuviţe

din timpul rămas doar

doar îmi voi putea vindeca

muşcătura de pe suflet...